र जब कोई कतक्यारी अपनी सखी के कान में फुसफुसाती होगी कि 'रात को कुत्ता छू गया सो मेरा तो धरम भिरस्ट हो गया। मैं पूजा कैसे करूं गुइयां' या 'कल मेरे ऊपर कल छिपकली गिर पड़ी जो हर बार चौथ-पांचे को गिरती थी दारी इस दफा परमा को ही आन गिरी, सो आज मैं पूजा नहीं कर पाऊंगी।' साधारण बात है कि "कुत्ता" और "छिपकली" के प्रतीकार्थ कालका भैया खूब समझते होंगे।
प्यारी यहाँ दधिदान लगे, मम घाट यहाँ तुम जानत नाहीं।
इकली छेड़ी वन मैं आय श्याम तूने कैसी ठानी रे।
कंस राजा ते करुं पुकार, मुसक बंधवाय दिवाऊँ मार,
तेरी ठकुराई देय निकार,
कंस का खसम लगे तेरो, वह तनहा कहा मेरो,
काउ दिन मार करु ढेरो,
कालका भैया को सैकड़ों कवित्त, सवैया, लावनी और दोहे मुखाग्र याद थे, जबकि सखियाँ अपने हाथ में किताबें लेकर मुकाबला करतीं। पर अन्त में कालका भैया की ही जीत होती और सखियों को प्रचलित रिवाज के मुताबिक उन्हें थोड़ा-थोड़ा दान और माखन मिश्री देना पड़ता।
तीसरे पहर उजले सफेद धोती कुर्त्ता में सजे-धजे, इत्र से महकते कालका भैया मन्दिर में बैठ के प्रेमसागर की कथा कहते।
कृष्ण चरित्र की गाथायें सुनाते-सुनाते कालका भैया कथारस में गहरे डूब जाते और कथा में चल रहे हर प्रसंग, हर दृश्य और हर भाव का बारीक-बारीक वर्णन करते। उन्हें सारी बृज लीलायें अपने समक्ष साकार होती दिखतीं। गाँव वृन्दावन लगने लगता और सारी स्त्रियाँ गोपी. कालका भैया को भ्रम होता कि वे कान्हा बन गये हैं और वे कुछ ऐसी-वैसी हरकत कर डालते।
शुरु-शुरु में मजाक मान के किसी ने कुछ न कहा पर रोज-रोज वही हरकत देख एक महिला ने घर जाके शिकायत कर दी, तो उस दिन लखन नौगरैया उलाहना लेकर अम्माँ के पास आ गये थे।
अम्माँ ने उन्हे समझा-बुझा के वापस भेजा, तो अगले दिन पंचमसिंह दाऊ आ धमके थे। अब कर्री बीध गई थी, पटक्का होना था। अम्माँ ने उनसे थराई विनती कर क्षमा माँगी और कालकाप्रसाद को तत्काल ही कथा-भागवत के कार्य से बेदखल कर चम्पा प्रसाद को उनका चार्ज दिला दिया था। चम्पा प्रसाद ने निर्पेक्षभाव से कथा सुनाानी शुरू कर दी थी। कुछ ही दिनों में उन्हे अनुभव होने लगा कि सखियों को इस रूखी-सूखी कथा में मजा नहीं आ रहा है। वे कथा में दो अर्थ वाले संवाद नहीं जोड़ते थे, न रासलीला प्रसंग को लम्बा खींचते थे। दरअसल उनके घर में नवयौवना, सुंदर, सुघड़ दुलहन थी, सो उन्हे फुरसत ही नहीं थी कि गाँव की किसी भौजी को नजर भर के देखें।
साठ बीघा खेतों की भरपूर फसल, कालका भैया की डाकघर की तनख्वाह और पुरोहिताई-चढ़ौत्री से इतनी आमदनी हो जाती कि अल्लै-पल्लै पैसा बरसता। उनके घर के लोग कभी भी ज़्यादा खर्चीले नहीं रहे। सब मोटा खाते-मोटा पहनते। सो टाईम-बेटाईम घर में पैसा बना रहता। अड़ौस-पडौस में जिसे ज़रूरत होती, अपना काम चलाने को रुपया माँग ले जाता। बाद में चम्पा प्रसाद ने बाकायदा ब्याज पर रुपया उधार देना शुरू कर दिया। इससे उनका मान-सम्मान और ज़्यादा बढ़ गया। अब वे कंगला ब्राह्यण न थे, बल्कि गाँव के इज्जत